Julkisasiamiehen ratkaisuehdotus Stix-Hackl 10päivänä lokakuuta2002. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - Direktiivin 97/7/EY täytäntöönpanon laiminlyönti. - Asia C-414/01.



Oikeustapauskokoelma 2002 sivu I-11121



Julkisasiamiehen ratkaisuehdotukset

1. Komissio vaatii EY 226 artiklan mukaisella jäsenyysvelvoitteiden noudattamatta jättämistä koskevalla kanteellaan, joka on saapunut yhteisöjen tuomioistuimeen 17.10.2001, yhteisöjen tuomioistuinta toteamaan, että Espanjan kuningaskunta ei ole noudattanut kuluttajansuojasta etäsopimuksissa 20 päivänä toukokuuta 1997 annetun Euroopan parlamentin ja neuvoston direktiivin 97/7/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai se ei ole ainakaan ilmoittanut niitä komissiolle. Tämän lisäksi komissio vaatii, että Espanjan kuningaskunta velvoitetaan korvaamaan oikeudenkäyntikulut.

2. Kyseisen direktiivin 15 artiklan 1 kohdan mukaan jäsenvaltioiden oli saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään kolmen vuoden kuluttua direktiivin voimaantulosta eli 4.6.2000 mennessä ja niiden oli ilmoitettava tästä komissiolle viipymättä.

3. Koska komissiolle ei ollut ilmoitettu täytäntöönpanotoimenpiteitä direktiivin täytäntöönpanomääräajan päättyessä 4.6.2000 ja koska se ei ollut muutenkaan saanut tähän liittyviä tietoja, komissio aloitti jäsenyysvelvoitteiden noudattamatta jättämistä koskevan menettelyn. Sen jälkeen kun komissio oli antanut Espanjan kuningaskunnalle tilaisuuden esittää huomautuksensa eikä komissio ollut saanut vastausta määräajassa, komissio antoi 9.3.2001 perustellun lausunnon, jossa se vaati Espanjan kuningaskuntaa toteuttamaan tarvittavat toimenpiteet ja ilmoittamaan niistä komissiolle kahden kuukauden kuluessa.

4. Espanjan viranomaiset viittasivat 25.6.2001 päivätyssä vastauskirjeessä siihen, että direktiivin saattaminen valtion sisäisen oikeusjärjestyksen osaksi edellyttää 15.1.1996 annetun lain nro 7/96 (laki vähittäiskauppaa koskevista säännöistä) muuttamista.

5. Koska komissio ei tämän jälkeen saanut lakiehdotusta eikä tietoja kansallisen lainsäädäntömenettelyn myöhemmistä vaiheista, se nosti käsiteltävänä olevan kanteen.

6. Espanjan kuningaskunta ei kiistä velvoitettaan panna direktiivi 97/7/EY täytäntöön määräajassa, mutta se vetoaa siihen, että se on aloittanut direktiivin täytäntöönpanon edellyttämän kansallisen menettelyn. Sen vuoksi kanne on hylättävä ja komissio on velvoitettava korvaamaan oikeudenkäyntikulut.

7. Viivytys johtuu Espanjan kuningaskunnan mukaan siitä, että Espanjan lainsäätäjä on hiljattain käynyt perusteellisen keskustelun siitä, onko täytäntöönpanon tapahduttava lain nro 7/96 puitteissa tai antamalla uusia säännöksiä vai täyttääkö laki nro 7/96 jo nyt direktiivistä 97/7/EY johtuvat vaatimukset. Sen jälkeen kun oli päätetty, että lakia nro 7/96 muutetaan, heräsi kysymys siitä, onko Espanjan muitakin lakeja tarpeen muuttaa ja liittyykö asia mahdollisesti sähköistä kaupankäyntiä koskeviin uusiin oikeussäännöksiin.

8. Arvioitaessa sitä, onko jäsenvaltio jättänyt noudattamatta jäsenyysvelvoitteitaan, ratkaiseva ajankohta on yhteisöjen tuomioistuimen vakiintuneen oikeuskäytännön mukaan perustellussa lausunnossa asetetun määräajan päättyminen. Määräaika on päättynyt 9.5.2001, jolloin komission vaatimia toimenpiteitä ei ollut toteutettu. Sen vuoksi on selvää, ettei direktiiviä ole täytäntöönpantu sitä koskevassa määräajassa.

9. Yhteisöjen tuomioistuimen vakiintuneen oikeuskäytännön mukaan jäsenvaltiot eivät myöskään voi kansallisella lainsäädännöllään perustella sitä, että direktiiviä ei ole pantu täytäntöön säädetyssä määräajassa.

10. Yhteisön oikeuden mukaiset velvoitteet direktiivin täytäntöönpanemiseksi käyvät ilmi toisaalta välittömästi direktiivistä itsestään ja toisaalta EY 249 artiklan 3 kohdasta ja EY 10 artiklasta.

11. Koska Espanjan kuningaskunta ei siten ole noudattanut yhteisön oikeuden mukaisia velvoitteitaan, komission kanne on hyväksyttävä ja on todettava, että jäsenvaltio ei ole noudattanut jäsenyysvelvoitteitaan, sekä velvoitettava jäsenvaltio korvaamaan oikeudenkäyntikulut.

12. Edellä esitetyn perusteella ehdotan, että yhteisöjen tuomioistuin ratkaisee asian seuraavasti:

- Espanjan kuningaskunta ei ole noudattanut kuluttajansuojasta etäsopimuksissa 20 päivänä toukokuuta 1997 annetun Euroopan parlamentin ja neuvoston direktiivin 97/7/EY mukaisia velvoitteitaan, koska se ei ole säädetyssä määräajassa antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

- Espanjan kuningaskunta velvoitetaan korvaamaan oikeudenkäyntikulut.